作者:劉過
標題:沁園春
內容:一別三年，一日三秋，庶幾見之。念丹霞秋冷，風巾霧屨，五湖春暖，雨笠煙蓑。山水光中，要人攜手，獨欠金華俞紫芝。誰知道，向酴醿香裡，杯酒同持。油然川泳雲飛。但口不能言心自知。便狂敲銅鬥，我歌君和，醉拈如意，我舞君隨。風韻如君，豈堪言別，別後如之何勿思。須金玉，再相逢莫負，芷約蘭期。